# Yusra Mardini

Yusra Mardini (àrab: يسرى مارديني, Yusrà Mārdīnī) (Damasc, 5 de març de 1998) és una nedadora siriana, que resideix a la ciutat alemanya de Berlín. Va representar a l'Equip Olímpic de Refugiats als Jocs Olímpics de 2016 i 2020, celebrats a Rio de Janeiro i Tòquio, respectivament. El 2017 va ser nomenada ambaixadora de bona voluntat de l'Alt Comissariat de les Nacions Unides per als Refugiats.

## Orígens

Es va criar a Darayya, un suburbi de Damasc, on va entrenar en natació amb el suport del Comitè Olímpic Sirià. El 2012 va representar Síria al Campionat del Món de natació en piscina curta, a les categories de 200 metres estils, 200 metres lliures i 400 metres lliures.
Casa seva va ser destruïda durant la Guerra civil siriana. Yusra i la seva germana Sara van decidir fugir de Síria l'agost de 2015. Van arribar al Líban i després a Turquia, on van poder introduir-se en un bot amb altres 18 refugiats, malgrat que el bot no podia aguantar més de sis o set persones. El motor de l'embarcació es va aturar i va començar a enfonsar-se lentament a la mar Egea. No obstant això, Mardini, juntament amb altres dues persones que també sabien nedar, es van ficar a l'aigua i van empènyer el bot durant tres hores, fins a arribar a Lesbos. Finalment, van viatjar per Europa fins a arribar a Alemanya, on es van establir a Berlín el setembre de 2015. Els seus pares també van fugir de Síria i van anar a viure a Alemanya.

## Carrera esportiva

Un cop a Alemanya, va continuar el seu entrenament amb el Wasserfreunde Spandau 04 amb l'esperança de qualificar-se per a les Olimpíades, concretament a la prova de 200 metres lliures. Encara que la seva participació a les Olimpíades estava encara en l'aire, el Comitè Olímpic Internacional s'hi va implicar i, com va dir el seu president Thomas Bach, «anem a ajudar-los a fer realitat el seu somni d'excel·lència en l'esport, fins i tot quan han de fugir de la guerra i la violència». Finalment, el juny de 2016 va ser seleccionada per participar amb l'Equip Olímpic de Refugiats. La nedadora siriana va debutar als Jocs Olímpics d'Estiu de 2016, i va aconseguir la victòria, davant de quatre nedadores més, a la seva cursa de classificació de la categoria de 100 metres papallona. Amb un temps de 1:09.21, es va classificar 41a de les 45 nedadores que passaven a la ronda següent.
El 27 d'abril de 2017 va ser nomenada ambaixadora de bona voluntat de l'Alt Comissariat de les Nacions Unides per als Refugiats. i mig any després, a l'octubre, va ser l'última incorporació a un equip d'atletes internacionals per representar la marca esportiva Under Armour. Chris Bate, director general d'Under Armour a Europa, va declarar que: «Ens inspiren la seva empenta i els seus èxits, tant com a persona com a esportista».
Mardini va competir als Jocs Olímpics d'Estiu de 2020 a Tòquio i va portar la bandera de l'Equip Olímpic de Refugiats a la desfilada d'atletes de la cerimònia d'obertura. A la prova de 100 metres papallona femení va nedar a les sèries en un temps d'1:06.78 i va quedar eliminada de les properes rondes per a les quals només es van classificar les 16 millors dones.

## A la cultura popular

La seva història està explicada a la col·lecció de contes Contes de bona nit per a nenes rebels, d'Elena Favilli i Francesca Cavallo. La història està il·lustrada per JM Cooper, i quan la història es va publicar com a episodi de podcast va ser narrada per la periodista i nedadora de llarga distància estatunidenca Diana Nyad. El 3 de maig de 2018 es va publicar la seva autobiografia Butterfly: From Refugee to Olympian - My Story of Rescue, Hope, and Triumph. El músic irlandès Declan O'Rourke va escriure la cançó «Olympian» per recordar la seva història. El 2022, Sally El Hosaini va dirigir la pel·lícula inspirada en la seva vida Les nedadores. El llargmetratge és protagonitzat per Manal Issa, Nathalie Issa i Ahmed Malek, entre d'altres.

## Referències

* ↑ Fahey, Ciaran. «Swimmer Yusra Mardini hopes to compete at Rio Games for refugee squad in hopes of inspiring other Syrians» (en anglès). TheStar.com, 18-03-2016. [Consulta: 19 març 2016].
* ↑ Gibbs, Dan. «Refugee Olympic Team: Who Are the Athletes at the Tokyo Olympics Opening Ceremony and What Countries Do They Come From?» (en anglès). Eurosport.com, 23-07-2021. [Consulta: 23 juliol 2021].
* 1 2 «Yusra Mardini appointed UNHCR Goodwill Ambassador» (en anglès). UNHCR.org. [Consulta: 27 abril 2017].
* ↑ «From Syrian Refugee to Olympic Swimmer: Yusra Mardini Goes for the Gold» (en anglès). Vogue.com, 24-03-2017. [Consulta: 28 novembre 2022].
* 1 2 3 4 Oltermann, Philip. «From Syria to Rio: refugee Yusra Mardini targets Olympic swimming spot» (en anglès). TheGuardian.com. [Consulta: 25 març 2016].
* ↑ «The inspirational Olympic journey of refugee swimmer Yusra Mardini» (en anglès). Olympic.org. [Consulta: 25 març 2016].
* 1 2 «Olympics hopeful Syrian refugee swims for three hours pushing boat of migrants» (en anglès). Stuff.co.nz, 21-03-2016. [Consulta: 25 març 2016].
* 1 2 3 4 «After Surviving Aegean Sea, Syrian Swimmer Hopes For Spot In Olympics». NPR.org, 20-03-2016. [Consulta: 25 març 2016].
* 1 2 «Butterfly: From Refugee to Olympian - My Story of Rescue, Hope, and Triumph» (en anglès). GoodReads.com. [Consulta: 28 novembre 2022].
* ↑ «Refugee swimmer Yusra Mardini gets a chance to go the Olympic Games» (en anglès). SwimSwam.com. [Consulta: 25 març 2016].
* ↑ «Team of Refugee Olympic Athletes (ROA) created by the IOC» (en anglès). Olympic.org. [Consulta: 3 març 2016].
* ↑ «Yusra Mardini among 10 picked by IOC to form refugee team for Rio» (en anglès). ESPN.go.com, 03-06-2016. [Consulta: 28 novembre 2022].
* ↑ «Women's 100m Butterfly Schedule & Results – Olympic Swimming» (en anglès). Rio2016.com, 07-08-2016. Arxivat de l'original el 2016-08-07. [Consulta: 14 novembre 2022].
* ↑ «Yusra Mardini delights with butterfly heat win for Refugee Olympic Team». TheGuardian.com, 06-08-2016. [Consulta: 6 agost 2016].
* ↑ «Refugee swimmer Yusra Mardini just won her heat at the Olympics» (en anglès). QZ.com. [Consulta: 28 novembre 2022].
* ↑ Diaz, Ann-Christine. «Refugee Athlete Yusra Mardini Joins Under Armour's Bench» (en anglès). Adage.com, 20-08-2017. [Consulta: 28 novembre 2022].
* ↑ «In second consecutive IOC Refugee Olympic Team appearance, Yusra Mardini swims 100m butterfly» (en anglès). Olympics.com, 05-10-2021. [Consulta: 28 novembre 2022].
* ↑ «Good Night Stories for Rebel Girls» (en anglès). JMCooper.net, 27-03-2018. Arxivat de l'original el 2021-04-15. [Consulta: 28 novembre 2022].
* ↑ «Yusra Mardini read by Diana Nyad – Good Night Stories for Rebel Girls» (en anglès). Podtail.com. Arxivat de l'original el 2018-07-04. [Consulta: 27 març 2018].
* ↑ Murphy, Lauren. «Declan O’Rourke: Arrivals – Impressive record that spotlights the journeys taken» (en anglès). IrishTimes.com. [Consulta: 24 setembre 2021].
* ↑ Roxborough, Scott. «Real-life Sisters Cast to Star in Netflix/Working Title Drama ‘The Swimmers’» (en anglès). HollywoodReporter.com, 20-04-2021. [Consulta: 8 novembre 2022].